রুম টু রিডের উদ্যোগে কক্সবাজারে আন্তর্জাতিক কন্যাশিশু দিবস উদযাপন

জাহাঙ্গীর আলম শামস, কক্সবাজার :

কক্সবাজারে রুম টু রিডের উদ্যোগে আন্তর্জাতিক কন্যাশিশু দিবস পালন করা হয়েছে। শনিবার (৬ ডিসেম্বর) সকাল ১০টায় শহরের হোটেল সী প্যালেসের হলরুমে এ অনুষ্ঠান অনুষ্ঠিত হয়।

রুম টু রিড বাংলাদেশ-এর কান্ট্রি ডিরেক্টর রাখী সরকারের সভাপতিত্বে অনুষ্ঠানে অতিথি হিসেবে বক্তব্য রাখেন কক্সবাজার সহকারী কমিশনার ও নির্বাহী ম্যাজিস্ট্রেট (এনজিও সেল) ফিরোজা আক্তার, জেলা মাধ্যমিক শিক্ষা অফিসার মোহাম্মদ গোলাম মোস্তফা এবং রামু উপজেলা নির্বাহী কর্মকর্তা মো. ফজলে রাব্বানী চৌধুরী।

বিদ্যালয় কর্তৃপক্ষের পক্ষ থেকে স্মারক ও বক্তব্য প্রদান করেন রুম টু রিড কক্সবাজার অফিসের ম্যানেজার চিত্তপ্রিয় আচার্য্য। স্বাগত বক্তব্য রাখেন রুম টু রিড বাংলাদেশের প্রোগ্রাম অপারেশন ডিরেক্টর বদরুজ্জামান খান। কার্যক্রম উপস্থাপন করেন প্রোগ্রাম ম্যানেজার ইফফাত জারিন। “আমি কন্যাশিশু, স্বপ্ন গড়ি, সাহসে লড়ি, দেশের কল্যাণে কাজ করি”—এই আত্মকথন সেশনটি পরিচালনা করেন প্রোগ্রাম অফিসার রোজিনা আক্তার। উৎসাহমূলক বক্তব্য দেন ঢাকা থেকে আগত ফাতেমা আক্তার ঐশী। জাতীয় সংগীত পরিবেশনের মাধ্যমে অনুষ্ঠানের সূচনা হয়।

কক্সবাজার সদর উপজেলার ৫টি এবং রামু উপজেলার ৫টি মাধ্যমিক বিদ্যালয়ের ছাত্রী, প্রধান শিক্ষক, সহকারী প্রধান শিক্ষক, ফোকাল শিক্ষক এবং সংস্থার এসএম কর্মকর্তারা এতে অংশ নেন। অনুষ্ঠানটি সঞ্চালনা করেন শাওরিন আলম টুম্পা ও নাজমা হোসেন নয়ন।

আন্তর্জাতিক সংস্থা রুম টু রিড ২০০৮ সাল থেকে বাংলাদেশে কার্যক্রম পরিচালনা করছে। সংস্থাটি শিশুদের পঠন দক্ষতা বৃদ্ধি, জাতীয় শিক্ষাক্রম উন্নয়ন এবং মেয়েদের মাধ্যমিক শিক্ষা সম্পন্নে সহায়তা করে। পাশাপাশি জীবন দক্ষতা অর্জনের মাধ্যমে শিক্ষার্থীদের আত্মবিশ্বাসী হিসেবে গড়ে তুলতে কাজ করছে।