বিএনপির নির্বাচনী ইস্তেহার হবে দেশের মানুষের মুক্তির সনদ- সালাহউদ্দিন আহমদ

চকরিয়া প্রতিনিধি;

বাংলাদেশ জাতীয়তাবাদী দল–বিএনপির জাতীয় স্থায়ী কমিটির সদস্য ও সাবেক মন্ত্রী সালাহউদ্দিন আহমদ বলেছেন, ত্রয়োদশ জাতীয় সংসদ নির্বাচন শুধু সরকার গঠনের নির্বাচন নয়; এটি হবে বিশ্বস্বীকৃত, প্রশংসনীয় এবং বাংলাদেশ পরিবর্তনের সূচনামূলক নির্বাচন। দেশ আজ গণতন্ত্রের এক গুরুত্বপূর্ণ সন্ধিক্ষণে দাঁড়িয়ে। এ নির্বাচনে জনগণই তাঁদের ভোট নিজেরাই পাহারা দেবেন।

শনিবার (৬ ডিসেম্বর) কক্সবাজার-১ (চকরিয়া–পেকুয়া) আসনে ধানের শীষের পক্ষে গণসংযোগের অংশ হিসেবে কৈয়ারবিল ইসলামনগর শহীদ হোসাইন চৌধুরী উচ্চ বিদ্যালয় মাঠে পথসভায় তিনি এ বক্তব্য দেন।

তিনি বলেন, “শেখ হাসিনা বাংলাদেশের অস্তিত্বে বিশ্বাস করেন না। যারা এখনও আওয়ামী লীগ করেন, তাদের কাছে জানতে ইচ্ছে করে—দলবলে ভারতে পালিয়ে যাওয়ার পরও কোন কারণে তারা সেই দলের সঙ্গে আছেন? দেশের মানুষের প্রত্যাশা ও শহীদদের স্বপ্ন অনুযায়ী বাংলাদেশ গড়ে উঠবে। এখানে নারীর প্রতিনিধিত্বও থাকবে উল্লেখযোগ্য হারে।”

তিনি আরও বলেন, “ভিন্ন প্রতীকে ভোট দিলে বেহেশতে যাওয়ার কথা বলে মানুষকে বিভ্রান্ত করা হচ্ছে—এটা কখনো বিশ্বাস করবেন না। প্রত্যেক নাগরিকের সমমর্যাদায় আমি বিশ্বাস করি। বিএনপির নির্বাচনী ইস্তেহার হবে অর্থনৈতিক ও গণতান্ত্রিক মুক্তির সনদ। এটি বাস্তবায়িত হলে দেশের গণমানুষ প্রকৃত মুক্তি পাবে। জীবনের শেষ মুহূর্ত পর্যন্ত আপনাদের ভালোবাসা নিয়েই থাকতে চাই। আর কখনো ভোটের অধিকার ফিরে পাওয়ার জন্য সংগ্রাম করতে হবে না।”

তিনি জানান, তিনি জনগণের পরীক্ষিত বন্ধু—তাই নতুন করে পরীক্ষার প্রয়োজন নেই। সবাইকে ঘরে ঘরে ধানের শীষে ভোট চাইতে আহ্বান জানান।

এদিন নির্বাচনী এলাকার বিভিন্ন ইউনিয়নে তাকে একনজর দেখতে ব্যাপক জনসমাগম হয়। প্রতিটি পথসভা জনসভার রূপ নেয়।

কৈয়ারবিল ইউনিয়ন বিএনপির আহ্বায়ক শেকাব উদ্দিনের সভাপতিত্বে ও যুগ্ম আহ্বায়ক মাস্টার আবু ইউসুফের সঞ্চালনায় অনুষ্ঠিত পথসভায় বক্তব্য রাখেন—
এডভোকেট হাসিনা আহমেদ, জেলা বিএনপি সাধারণ সম্পাদক এডভোকেট শামীম আরা স্বপ্না, চকরিয়া উপজেলা বিএনপি সভাপতি এনামুল হক, সাধারণ সম্পাদক এম. মোবারক আলী, সাবেক ভারপ্রাপ্ত সাধারণ সম্পাদক শফিউল্লাহ শফি, জেলা ছাত্রদলের সাবেক সাধারণ সম্পাদক ফাহিমুর রহমান ফাহিম প্রমুখ।

এসময় উপস্থিত ছিলেন উপজেলা যুবদলের সাবেক সভাপতি এ এম ওমর আলী, ইউনিয়ন বিএনপি নেতা মামুনুর রশীদ মামুন, উপজেলা যুবদল সভাপতি মো. জাকারিয়া, সাধারণ সম্পাদক ফরহাদুল ইসলাম, উপজেলা ছাত্রদল আহ্বায়ক রেজাউল করিম, সদস্য সচিব আবদুল্লাহ আল নোমান, চকরিয়া বিশ্ববিদ্যালয় কলেজ ছাত্রদল সভাপতি অভি প্রমুখ।

পথসভা শেষে তিনি ফাঁসিয়াখালী ইউনিয়নের হাজিয়ান, কাকারা, লক্ষ্যারচর ও বরইতলীতে গণসংযোগ ও একাধিক পথসভায় বক্তব্য রাখেন।