“ভোটের মাধ্যমে দেশে আইনের শাসন ও সুশাসন প্রতিষ্ঠা হবে” :সালাহ উদ্দিন আহমদ

এম. মনছুর আলম, চকরিয়া;

বিএনপির জাতীয় স্থায়ী কমিটির সদস্য ও চকরিয়া-পেকুয়া আসনের ধানের শীষের প্রার্থী সালাহ উদ্দিন আহমদ বলেছেন, দীর্ঘ ১৭ বছরের সংগ্রামের পর দেশের মানুষ স্বাধীনভাবে ভোটাধিকার প্রয়োগের সুযোগ ফিরে পেয়েছে। আগামী নির্বাচনের মাধ্যমে দেশে আইনের শাসন, গণতন্ত্র ও সুশাসনের ভিত্তি আরও মজবুত হবে।

শুক্রবার (৫ ডিসেম্বর) চকরিয়া উপজেলার বিএমচর ইউনিয়নের বহদ্দারকাটা স্টেশনে চতুর্থ দিনের গণসংযোগে তিনি এই মন্তব্য করেন।

তিনি বলেন, বিএনপি সরকার ক্ষমতায় গেলে এক থেকে দেড় বছরের মধ্যে মহেশখালী সমুদ্রবন্দর বাস্তবায়ন করা হবে। পাশাপাশি কৃষিকে কেন্দ্র করে সরকারের নীতি নির্ধারিত হবে। কৃষকদের জন্য কৃষি কার্ড, সহজ শর্তে কৃষি ঋণ, ন্যায্যমূল্যে সার-বীজ সরবরাহ এবং বন্যা মোকাবেলায় স্থায়ী বেড়িবাঁধ নির্মাণের আশ্বাস দেন তিনি।

সালাহ উদ্দিন আহমদ আরও বলেন, স্বাস্থ্যসেবা সবার জন্য নিশ্চিত করা হবে এবং দরিদ্র পরিবারগুলোকে সামাজিক নিরাপত্তা বেষ্টনীর আওতায় আনা হবে। নিত্যপ্রয়োজনীয় পণ্যের জন্য দেওয়া হবে পারিবারিক কার্ড।

গণসংযোগকে ঘিরে বিভিন্ন ইউনিয়নের পথসভায় অংশ নেয় হাজারো মানুষ। দিনের শুরুতে তিনি কোনাখালী থেকে গণসংযোগ শুরু করে বিএমচর, পূর্ব বড় ভেওলা, শাহারবিল, পশ্চিম বড় ভেওলা, ঢেমুশিয়া ও বদরখালী এলাকায় প্রচারণা চালান।

এসময় তার সাথে ছিলেন—এডভোকেট হাসিনা আহমেদসহ স্থানীয় বিএনপি, যুবদল ও ছাত্রদলের নেতারা।