“সকল ষড়যন্ত্র রুখে দিয়ে তারুণ্য শক্তিই দাঁড়িপাল্লা মার্কার বিজয়ে ভূমিকা পালন করবে”: মুহাম্মদ শাহজাহান

সিবিএন ডেস্ক ;

উখিয়া–টেকনাফে পরিবর্তনের বার্তা নিয়ে জেগে উঠেছে তরুণরা। ছাত্র–তরুণরা অতীতের মতোই ফ্যাসিবাদ, দুর্নীতি ও দুঃশাসনের বিরুদ্ধে সোচ্চার রয়েছে। আসন্ন জাতীয় সংসদ নির্বাচনে সকল ষড়যন্ত্র প্রতিহত করে দাঁড়িপাল্লা মার্কার বিজয়ে তরুণরাই গুরুত্বপূর্ণ ভূমিকা রাখবে। হার না মানা তারুণ্য শক্তিই আমাদের সাহসের বাতিঘর। আগামী দিনে তরুণদের হাত ধরে আমরা বাংলাদেশকে সুখী, সমৃদ্ধশালী ও উন্নত জনপদে পরিণত করবো, ইনশাআল্লাহ।

৬ ডিসেম্বর বাংলাদেশ জামায়াতে ইসলামী উখিয়া উপজেলা শাখার আয়োজনে উখিয়া সরকারি প্রাথমিক বিদ্যালয় মাঠে অনুষ্ঠিত ছাত্র–তরুণ সমাবেশে প্রধান অতিথির বক্তব্যে মুহাম্মদ শাহজাহান এসব কথা বলেন।
উপজেলা আমীর মাওলানা আবুল ফজলের সভাপতিত্বে অনুষ্ঠিত সমাবেশে প্রধান বক্তা ছিলেন জেলা জামায়াতের আমীর ও কক্সবাজার–৪ আসনের মনোনীত প্রার্থী অধ্যক্ষ মাওলানা নূর আহমদ আনোয়ারী।

প্রধান অতিথি আরও বলেন, “যুবকেরা জেগে উঠলে কারও পক্ষে ভোট ছিনতাই করা সম্ভব নয়। চাঁদাবাজ–সন্ত্রাসমুক্ত উখিয়া–টেকনাফ গঠনে মাওলানা নূর আহমদ আনোয়ারীর বিকল্প নেই। মাঠে গণজোয়ার তৈরি হওয়ায় বিরোধী শক্তি আতঙ্কিত হয়ে পেশিশক্তির হুমকি–ধমকির আশ্রয় নিচ্ছে।”

তিনি আরও বলেন, স্বাধীনতার জন্য আবু সাঈদ ও মুগ্ধদের প্রজন্ম যেমন স্বৈরশাসন ভেঙে দেশকে মুক্ত করেছিল, তেমনি আজকের যুবকদের দায়িত্ব—এই জনপদে ন্যায় ও ইনসাফভিত্তিক নেতৃত্ব প্রতিষ্ঠায় ঐক্যবদ্ধ হওয়া। টেকনাফের সীমান্ত বাণিজ্য শুধু অর্থনীতিকেই সমৃদ্ধ করবে না; এটি কর্মসংস্থান, সামাজিক স্থিতি ও সার্বিক উন্নয়নের নতুন পথ উন্মুক্ত করবে।

তিনি উখিয়া–টেকনাফের উন্নয়নের স্বপ্ন বাস্তবায়নে মাওলানা নূর আহমদ আনোয়ারীকে দাঁড়িপাল্লা মার্কায় বিজয়ী করতে সবার প্রতি আহ্বান জানান।

প্রধান বক্তার বক্তব্যে অধ্যক্ষ মাওলানা নূর আহমদ আনোয়ারী বলেন, “আমরা দুর্নীতি, চাঁদাবাজি ও সন্ত্রাসের বিরুদ্ধে কঠোর অবস্থান নেবো। উখিয়া–টেকনাফকে শান্তি ও নিরাপদ জনপদে রূপান্তরের জন্য আমার সর্বোচ্চ প্রচেষ্টা অব্যাহত থাকবে। আমি কখনো শাসক নই; সবসময় জনগণের সেবক হিসেবে কাজ করেছি। জনগণের সমর্থন ও আল্লাহর রহমতে সংসদ সদস্য নির্বাচিত হলে সকল শ্রেণি–পেশা ও ধর্ম–বর্ণের মানুষের কল্যাণে কাজ করবো। সমৃদ্ধ উখিয়া–টেকনাফ গঠনে ছাত্র ও তারুণ্যের শক্তিকে সঙ্গে নিয়েই এগিয়ে যাবো। তাই আসন্ন জাতীয় সংসদ নির্বাচনে দাঁড়িপাল্লা মার্কায় ভোট দিয়ে বৈষম্যমুক্ত, ন্যায়–ভিত্তিক নতুন বাংলাদেশ গড়ার আহ্বান জানাচ্ছি।”

সমাবেশে বিশেষ অতিথির বক্তব্যে উখিয়া উপজেলা পরিষদের চেয়ারম্যান এ কে এম শাহজালাল চৌধুরী ঘোষণা দেন, “আগামী নির্বাচনে উখিয়া–টেকনাফের সংসদ সদস্য হবেন মাওলানা নূর আহমদ আনোয়ারী।”
পরে তিনি আনোয়ারীকে সামনে এনে হাত তুলে জনসমক্ষে পরিচয় করিয়ে দেন। এতে সমাবেশস্থলে আবেগঘন পরিবেশ সৃষ্টি হয়।

ছাত্র–যুব সমাবেশে বক্তব্য রাখেন- চট্টগ্রাম বিশ্ববিদ্যালয়ের নবনির্বাচিত ভিপি মুহাম্মদ ইব্রাহিম হোসেন রনি, কক্সবাজার জেলা জামায়াতের সেক্রেটারি জাহেদুল ইসলাম, ছাত্রশিবির জেলা সভাপতি আব্দুর রহিম নুরী,
জেলা জামায়াতের দপ্তর সম্পাদক এডভোকেট মোহাম্মদ শাহজাহান, উপজেলা নায়েবে আমীর মাওলানা নুরুল হক,
জেলা শ্রমিক কল্যাণ ফেডারেশনের সহকারী সেক্রেটারি মুহাম্মদ শাহজাহান, সাবেক জেলা শিবির সভাপতি অধ্যাপক শফিউল আলম খোন্দকার, দপ্তর সম্পাদক জাহাঙ্গীর আলম, উপজেলা শ্রমিক ফেডারেশনের সভাপতি মুহাম্মদ রিদুয়ানুল হক জিসান, উপজেলা ছাত্রশিবির সভাপতি সাইফুল ইসলাম সোহরাওয়ার্দী প্রমুখ।