উখিয়ায় ৭০০ জাল ও ৩ হাজার কৃত্রিম বকসহ বিপুল শিকার সরঞ্জাম ধ্বংস

সিবিএন ডেস্ক ;

কক্সবাজারের উখিয়ার মাছকারিয়া বিল এলাকায় অবৈধ শিকার দমনে বড় ধরনের অভিযান চালিয়ে বিপুল পরিমাণ শিকার সরঞ্জাম ধ্বংস করেছে বনবিভাগ। শনিবার (৬ ডিসেম্বর) সকাল থেকে দুপুর পর্যন্ত চলে এ অভিযান।

উখিয়া বনবিভাগ সূত্র জানায়, দীর্ঘদিন ধরে চরাঞ্চল, জলাশয় ও কৃষিজমির পাশে অবৈধভাবে বকসহ বিভিন্ন বন্যপ্রাণী শিকার ও ধরার ফাঁদ বসানো হচ্ছিল। অভিযানে ধ্বংস করা হয়েছে ৭০০টি জাল, ৩ হাজারের বেশি কৃত্রিম বক ও ১০০টি ঘরাকৃতির ফাঁদ। উদ্ধার করা হয়েছে ১০টি জীবিত বক ও একটি শামুকখোল, যেগুলো পরে প্রাকৃতিক পরিবেশে অবমুক্ত করা হয়েছে।

উখিয়া রেঞ্জ কর্মকর্তা আবদুল মান্নান বলেন, “বন্যপ্রাণী সুরক্ষায় আমরা কঠোর অবস্থানে আছি। যারা অবৈধ শিকার বা ফাঁদ বসায়, তাদের বিরুদ্ধে অভিযান অব্যাহত থাকবে। স্থানীয় জনগণকেও সচেতন হয়ে তথ্য দিয়ে সহযোগিতা করতে হবে।”

অভিযানে বনবিভাগের বিভিন্ন বিটের কর্মকর্তা–কর্মচারী, ইমার্জেন্সি রেসপন্স টিম ও কমিউনিটি পেট্রোল গ্রুপসহ প্রায় ২০০ সদস্যের একটি টিম অংশ নেয়।

কর্মকর্তারা জানান, উখিয়ার বিভিন্ন স্থানে বন্যপ্রাণী শিকার চক্র দীর্ঘদিন ধরে সক্রিয় ছিল। তবে এ ধরনের বড় অভিযান তাদের কর্মকাণ্ড ব্যাহত করবে বলে আশা করা হচ্ছে।